**REZUMAT CONFERINȚĂ DE PRESĂ**

**Joi, 29.10.2020, s-a desfășurat conferința de presă în sistem on-line,**

**a inspectorului școlar general SORIN MIHAI.**

Subiectele puse în discuție în cadrul întâlnirii cu reprezentanții media au fost:

1. **Câţi elevi din judeţul Constanţa sunt beneficiari ai programului *Bani de Liceu*?**

În județul Constanța, 356 de elevi vor beneficia de programul Bani de Liceu.

1. **Câte unităţi de învăţământ desfășoară, în acest an şcolar, programul *Şcoală după şcoală*? Există semnale din partea directorilor unităţilor de învăţământ privind extinderea activităţilor cu elevii în acest tip de program, mai ales în contextual adoptării recente a Ordonanţei de Urgenţă nr. 171? Câte unităţi tip *After School* sunt înregistrate, în prezent, la ISJ Constanţa, ca funcţionând în municipiul Constanţa şi în judeţ?**

În această situație se impune o clarificare: programul *Școală după școală*, complementar programului școlar obligatoriu, este conceput de către unitățile de învățământ sub formă de proiect, în urma unei analize de nevoi și resurse. Derularea unei activități de tip *After School* de către o persoană privată, organizată într-una din formele juridice prevăzute de lege (operator economic sau organizație non-profit) nu intră în aria de competență a Inspectoratului Școlar Județean Constanța și nu reprezintă activitate înregistrată la instituția noastră.

Procedura precizează că, instituțiile de învățământ realizează annual, până la data de 1 martie, oferta pentru Programul *Școală după școală*, sub formă de pachete educaționale. Luna martie a anului școlar anterior a fost marcată de începutul pandemiei de coronavirus în România. Din acest motiv, nu au fost înaintate spre avizare către Inspectoratul Școlar Județean Constanța asemenea oferte după această dată. În perioada anterioară, au fost avizate 6 solicitări de organizare a acestui program, după cum urmează:

|  |  |  |  |
| --- | --- | --- | --- |
| **Nr. crt.** | **Unitatea de învățământ** | **Nr. de înregistrare** | **Observații** |
| 1 | Școala Gimnazială nr. 24 *Ion Jalea* Constanța | Aviz nr.4524A/05.10.2018 | Continuare program/ fonduri extrabugetare, părinți |
| 2 | Școala Gimnazială *Grigore Moisil* Năvodari | Aviz nr.4757A/05.10.2018 | Continuare program/ voluntariat |
| 3 | Școala Gimnazială *George Enescu* Năvodari | Aviz nr.3284A/30.08.2019 | Debut program/ fonduri extrabugetare, părinți |
| 4 | Școala Gimnazială nr. 1 Lumina | Aviz nr.4992A/22.10.2018 | Continuare program/ fonduri extrabugetare, părinți |

Alte două unități de învățământ au solicitat avizul Inspectoratului Școlar Județean Constanța, pentru funcționarea unor activități tip *Școală după Școală*, deoarece acesta este protocolul în cadrul unor proiecte pe fonduri europene, în cadrul comunităților, după cum urmează:

|  |  |  |  |
| --- | --- | --- | --- |
| **Nr. crt.** | **Unitatea de învățământ** | **Nr. de înregistrare** | **Observații** |
| 1 | Școala Gimnazială nr. 1 Cuza Vodă | Aviz nr. 5736A/10.12.2018 | În cadrul Programului Operațional Capital Uman 2014-2020, POCU/18/4.1/103133, *Măsuri integrate pentru comunitate:*   * Sprijin pentru 10 de elevi clasa a IV-a, în vederea reducerii părăsirii timpurii a școlii prin programul de tip *Școala după Școală*; 1 cadru didactic; * Sprijin pentru 10 de elevi clasa a VIII-a pentru reducerea părăsirii timpurii a școlii prin programul de tip sprijin educațional intensiv; 2 cadre didactice; |
| 2 | Liceul Tehnologic *Mihai Viteazul* loc. Mihai Viteazu  C.R.I.S.- Centru de Resurse Integrate Sinoe | Aviz nr. 3065A/26.07.2019 | În cadrul Programului Operațional Capital Uman 2014-2020, POCU/400/4/2/125272, *Reducerea numărului de comunități marginalizate (non-romă) aflate în risc de sărăcie și excluziune socială, prin implementarea de măsuri integrate:*   * 110 copii și elevi din învățământul preșcolar, primar și secundar inferior (30 preșcolari, 20 învățământ primar și 60 învățământ gimnazial) vor beneficia de *activități pentru creșterea accesului, participării la educație și reducerea abandonului școlar.* |

În perioada următoare ne propunem consilierea și sprijinirea cât mai multor unități de învățământ care vor identifica spații adecvate derulării acestui program (ex. spații proprii, palate și cluburi ale copiilor, cluburi sportive școlare sau alte spații puse la dispoziție de către autoritățile locale, organizațiile neguvernamentale cu competențe în domeniu, biserică etc).

**3.Ce pregătiri se fac sau urmează să fie demarate în judeţul Constanţa, pregătiri care se încadrează în Strategia Digitală anunţată de ministrul Educaţiei şi Cercetării, Monica Anisie?**

Dacă este vorba despre SMART.Edu - Strategia privind digitalizarea educației din România 2021 – 2027, acest proiect se află momentan în consultarea publică on-line, în perioada 26 octombrie - 9 noiembrie.

Domeniile de consultare sunt: competențe digitale pentru elevi și studenți; educația digitală pe întreg parcursul vieții; formarea inițială și continuă a cadrelor didactice pentru educație digitală; infrastructură și resurse tehnologice digitale; conectivitate; resurse educaționale deschise; curriculum școlar pentru meserii emergente; securitate cibernetică, protecția datelor, siguranța online și etica IT.

Susțin digitalizarea procesului educațional încă dinaintea apariției fenomenului pandemic la nivel național. În acest sens, vă reamintesc lansarea la Constanța a proiectului *Ghiozdanul relaxat*, proiect care încurajează elevii și cadrele didactice să utilizeze manuale și auxiliare în format electronic atât pentru a ușura ghiozdanul zilnic al elevilor, cât și pentru deschiderea către utililizarea tehnologiei în activitatea de învățare.

Personal, consider că o platformă integrată, organizată piramidal, ar putea oferi numeroase oportunități de învățare, de comunicar, dar și o facilă monitorizare din partea managerilor școlari și a Inspectoratului Școlar Județean Constanța a tuturor activităților de predare-învățare.

1. **Câte unităţi de învăţământ nu au conexiune la internet, în judeţul Constanţa? În ce localităţi sunt unităţile de învăţământ fără conexiune la internet şi cum va fi rezolvată situaţia?**

În luna septembrie Inspectoratul școlar Județean Constanța a realizat o situație centralizată, după cum urmează:

* + 119 clădiri nu sunt conectate la internet, dintre care:
    - 7 școli sunt în etapa de finalizare a conexiunii;
    - 2 clădiri se află în conservare (Şcoala Gimnazială Nr. 4 Neptun, Şcoala Primară Nr. 3 Ştefan Cel Mare);
    - 4 clădiri: unitatea școlară asigură tablete cu conexiune la internet prin intermediul cartelei (Darabani și Vâlcele).

Situația va fi actualizată curând, deoarece știm că multe alte școli și-au rezolvat deja problemele.

Din datele de pe PLATFORMA NAŢIONALĂ INTEGRATĂ – WIRELESS CAMPUS, puse la dispoziție de Agenţia de Administrare a Reţelei Naţionale de Informatică pentru Educaţie şi Cercetare, 123 de unități de învățământ din județul Constanța vor fi conectate la serviciul de acces fără fir la reţele de date deschise interconectate, inclusiv la Internet.

**ALTE SUBIECTE PUSE ÎN DISCUȚIE:**

* **Situația creată la Liceul Teoretic *George Călinescu* Constanța-** cadrele didactice din cadrul acestei unități de învățământ trebuie să conștientizeze importanța existenței unei culturi organizaționale, precum și faptul că unitatea de învățământ este condusă de Consiliul de administrație și nu de directorul instituției. Suntem deschiși spre a identifica cea mai bună soluție, astfel încât persoana care va fi numită pe această funcție să poată coagula o echipă în unitatea de învățământ. În acest sens, așteptăm exprimarea unui acord din partea cadrelor didactice care doresc să fie detașate pentru această funcție. Ne interesează experiența managerială, dar, mai mult decât atât, disponibilitatea de a echilibra dialogul în această unitate de învățământ, reper în mediul educațional constănțean.
* **Reclamațiile privind refuzul predării în sistem on-line al unor cadre didactice (cazul Liceul Teoretic *Carmen Sylva* Eforie)-** întârzierea exprimării unei poziții în spațiul public din partea Inspectoratului Școlar Județean Constanța în această direcție a fost dată de faptul că, la instituția noastră a fost depusă o sesizare în care nu s-a precizat și denumirea unității de învățământ. În momentul în care un reprezentant al presei a anunțat că este vorba despre acest liceu, inspectorii școlari s-au deplasat la școala respectivă pentru a analiza aspectele menționate în sesizare. Unitatea de învățământ lucrează cu o platformă (Moodle) care permite generarea unui raport. Acest raport cuprinde toate activitățile pe care le desfășoară cadrele didactice din școală- orar, modalitate de realizare (on-line sincron/asincron, durată etc.). În urma analizei s-a constatat că procesul educațional s-a desfășurat în ambele forme, sincron/asincron, în funcție de orar și discipline. Este important să alternăm aceste tipuri de organizare, având în vedere faptul că elevul nu trebuie să stea foarte mult în fața calculatorului, fapt care poate să-i dăuneze sănătății. Înainte de pandemie ne preocupa acest aspect al stilului de viață sănătos și ne preocupă în continuare. Așadar, activitățile au fost susținute, dar sub diferite forme. Platformele utilizate la nivelul județului Constanța (fie gratuite, recomandate de către Ministerul Educației și Cercetării, fie achiziționate din fonduri proprii) oferă posibilitatea monitorizării activității de la clasă. O platformă integrată, organizată în concept piramidal, ar oferi posibilitatea și Inspectoratului Școlar Județean Constanța de a monitoriza optim întregul proces educativ din unitățile de învățământ preuniversitar constănțean.
* **Transmiterea unui mesaj din partea Inspectoratului Școlar Județean Constanța cu privire la pregătirea unităților de învățământ din municipiul Constanța pentru un eventual scenariu 3-** nu trebuie să existe niciun moment de panică în această direcție. Solicitarea ISJ a venit ca o pregătire pentru o eventuală situație așa cum, la începutul anului școlar fiecare școală a trebuit să fie pregătită pentru oricare dintre cele 3 scenarii. Așadar, este mult mai simplu să facem față unei situații dacă avem pregătite măsurile de acțiune.